Haarstyle vir elke seisoen – Love is
Foto deur: Margaux Cronjé Photography
Die seisoen waarin jy kies om te trou sal ‘n baie groot rol speel in die soort rok, grimering en haarstyl wat geskik gaan wees in die weersomstandighede wat in dié seisoen verwag kan word. Om die proses vir jou ‘n bietjie makliker te maak gaan ons ‘n paar wenke gee om jou keuses volgens die seisoen te vereenvoudig:
In die lente is die klem op die varsheid van die natuur. Lente word geassosieer met bloeisels en oordadige kleur. Vir hierdie seisoen sal ŉ helder haarkleur geskik wees en ŉ styl met sagte krulle wat by jou haarlengte pas. Dit kan op of af gestileer word. Hierdie styl is pragtig, maar moet met baie sorg gestileer word sodat dit nie gou uitsak nie. Dit kan ook gestruktureer word met ŉ haarstuk, bloeisels, blomme of blare wat aanpas by die tema van jou troue en die ambiance wat julle wil skep. Lente is kleurvol en vrolik en die sagte kleure is baie vleiend. Maak ten volle gebruik daarvan
en onthou dat jy die fokus van die belangstelling gaan wees.
Neem in ag dat dit in sommige streke kan reën en dalk baie winderig kan wees. Jou haarstyl sal dus stewig gevestig moet wees en lank moet hou. Die stileringsprodukte wat in jou hare gebruik word, moet sorgvuldig gekies en vooraf beproef word. ŉ Goeie haarsproei kan ook byderhand gehou word om die haarstyl teen die elemente te beskerm. In die winter werk ŉ mooi warm haarkleur gewoonlik goed. As jy besluit op ‘n styl wat opgekam word kan ‘n sagte haarstuk of treffende haarbykomstighede pragtig lyk. Neem die dikte en lengte van jou hare in ag. ŉ paar haarverlengstukke (extensions kan ŉ wonderlike verskil maak en vir baie ekstra volume sorg!
Herfstroues word meestal geassosieer met aardse kleure. Vir hierdie seisoen stel ons sagte, natuurlike haarkleure voor. Sommige bruide verkies een haarkleur, maar meer as een natuurlike skakering kan mooi beweging aan jou hare gee. In
die herfstyd kan jy lekker speel en daar is heelwat style wat geskik sal wees, soos klassieke opgekamde style, sagte los krulle of pragtige gestruktureerde krulle wat goed met produkte behoue bly. Haarbykomstighede kan gebruik word, maar verkieslik iets wat nie té oorheersend sal lyk nie. As jy dun hare het, kan haarstukke ŉ redder wees, veral as jy graag ŉ styl met mooi krulle of ŉ opstyl wil hê en dus meer volume nodig het. Moet ook glad nie bang wees om ŉ vlegsel in jou haarstyl in te werk nie.
Somer is die gewildste tyd vir troues. Die warm sonskyndae bring dieper kleur in ons vel en gee ons die opsie om ŉ koeler haarkleur te kies. Ligte, koel neutrale kleure en selfs intensiewe koel kleure is pragtige opsies vir ons somersbruide. Haarbykomstighede wat geskik sal wees sluit in motiewe met ŉ sagte glinstering, pêrels of blomme, asook mooi haarpennetjies wat jou haarstyl beklemtoon. As jy ‘n los styl oorweeg moet jy dalk net onthou dat hare in jou nek op ŉ warm, bedompige dag ŉ onplesierige of selfs angstige gevoel kan skep. Daarom sal ŉ styl wat opgekam word of na een kant gestileer word verkieslik wees. Jou haarstyl hoef nie vir jou ŉ kopseer te wees nie. Doen ‘n maand of twee voor jou troue ŉ deeglike proeflopie, verkieslik met grimering en jou rok. Neem ŉ paar foto’s van jouself van alle kante. As jy onseker is of nie heeltemal tevrede is nie, moenie huiwer om professionele raad in te win nie, want jy moet soos ŉ prinses voel op jou groot dag!
Geskryf deur: Bianca van der Schyff soos gepubliseer in Bruidsgids 2018
Haarstyle vir elke seisoen was last modified: January 12th, 2018 by AdrocBGWG